Manažment v kocke
Authors: Šuteková Henrieta 
Published: January 2025

Vážení študenti,
dvadsiate prvé storočie prináša na trh množstvo dynamických zmien. Ich vznik podnietila globalizácia, technologický pokrok, inovácie a širšie využívanie umelej inteligencie. Premeny späté s priemyslom 4.0 zasahujú do viacerých oblastí ekonomického a spoločenského života a vo svete vládne neistota, aké budú dopady týchto javov na život obyvateľov. Podnikateľom automatizácia už teraz ponúka množstvo príležitostí ako využiť benefity plynúce najmä zo substitúcie práce. Nové technológie umožňujú väčšiu inovatívnosť, vyššiu kvalitu, lepšie výsledky, účinnejšiu bezpečnosť a šancu zaviesť nové obchodné modely. Na druhej strane spolu so zlým demografickým vývojom prinášajú mnohé riziká. Tie sú spojené s transformáciou pracovných vzťahov medzi podnikom a jeho ľudskými zdrojmi, so zmenami v organizácii práce, v podnikovej štruktúre, v spôsobe kooperácie medzi jej jednotlivými článkami, ale aj v dopyte po odlišnom type produktov alebo v požiadavkách na iný typ zručností a vedomostí personálu. A v tejto súvislosti by sa mali meniť aj rokmi zaužívané zvyklosti vo výučbe vzdelávacích inštitúcií. Otázkou je, ako sa spoločnosť k týmto výzvam postaví, aké opatrenia na elimináciu negatívnych externalít z technologického pokroku príjme a ako dokáže využiť všetky benefity z neho plynúce pre lepší život v nej.
Základom úspešnosti podniku na trhu je správne definovaná obchodná stratégia a efektívne riadenie, ktoré mu umožní stanovovať a dosahovať ciele, účelne využívať zdroje a rýchlo sa prispôsobovať zmenám na trhu. Nemenej dôležitý je aj kompetentný a motivovaný tím pracujúci v pozitívnej organizačnej kultúre podporujúcej spoluprácu, kreativitu a produktivitu. Zdravý finančný manažment zabezpečí stabilitu a vytvára investície do rastu a rozvoja. Taktiež sa vyžaduje dôkladné porozumenie trhu, vrátane potrieb a preferencií zákazníkov, čo potom umožňuje podniku lepšie predvídať trendy a prispôsobiť svoju ponuku.
Ponúkať také produkty, ktoré sú pre nich atraktívne a odlišujú sa od konkurencie. Silné marketingové stratégie potom zabezpečia, že sa dostanú k správnym cieľovým skupinám a účinne komunikujú hodnotu, ktorú prinášajú. Udržiavanie vysokého stupňa ich spokojnosti a lojality vedie k opakovaným nákupom, pozitívnym referenciám, dobrému menu a budovaniu silnej značky. Výsledkom synergického pôsobenia všetkých týchto faktorov je úspech na trhu. Podnik, ktorý dokáže efektívne kombinovať spomenuté prvky a neustále sa zlepšovať, má vysokú šancu nielen dosiahnuť, ale aj si udržať konkurenčnú výhodu. V uvedených súvislostiach v ešte väčšom rozsahu naberá na význame potreba hlbšieho štúdia teórie manažmentu a pochopenia princípov marketingového riadenia. Vďaka 4 kvalitnej poznatkovej báze dokážu absolventi vzdelávacích inštitúcií prinášať do praxe nové vedomosti, inovácie, trhovo orientovaný prístup, majú od počiatku osvojenú prozákaznícku angažovanosť a nastavenie hľadať maximálne uspokojenie zákazníka ako cestu pre konkurenčné odlíšenie.
Študenti vysokých škôl majú aktuálne k dispozícii bohatú ponuku učebníc, skrípt a monografií o problematike manažmentu nielen od zahraničných, ale aj slovenských autorov. Na pultoch kníhkupectiev môžu nájsť veľa prakticky orientovaných, populárno – náučne ladených kníh. Nehovoriac o dostupnosti najväčšej digitálnej knižnice na svete, internetu. Množstvo zdrojov možno považovať za relevantné publikácie, články s vynikajúcou úrovňou, ale nájdu sa aj také, o ktorých dôveryhodnosti možno pochybovať. V situácii, kedy je naozaj veľa kvalitnej odbornej literatúry, je autorkiným cieľom hlavne pomôcť študentom s výberom nosných tém z tejto oblasti a predstaviť základy všeobecného manažmentu v koncentrovanej forme. Predložená učebnica je určená najmä študentom študijného programu Mediamatika a kultúrne dedičstvo, ktorí sa majú v rámci jednosemestrálneho predmetu Manažment oboznámiť s elementárnou bázou poznatkov o riadení podniku a o aplikácii manažérskych rozhodnutí do praxe. Vo vyšších ročníkoch budú prehlbované a rozširované najmä špecifické oblasti manažmentu v nadväzujúcich predmetoch tak, ako to vyplýva z profilu absolventa tohto študijného odboru. Autorka zámerne využíva rôzne typy obrázkov a iných vizuálnych prvkov, ktoré sa líšia v grafickom spracovaní, použitom jazyku (slovenský a anglický), type písma a štýle (vedecký, aj publicistický). Tento prístup reflektuje potreby a očakávania dnešnej generácie Z, ktorá je zvyknutá na multimodálnu komunikáciu a rýchle spracovanie rôznorodých informácií. Prepojenie jazykov a štýlov, ako aj vizuálne rozdielne formáty, sú tiež odozvou na ich schopnosť pracovať s medzinárodným obsahom a kreatívne sa adaptovať na rôzne informačné zdroje. Zvolený prístup preto podporuje nielen ich jazykové znalosti, ale aj kritické a kreatívne myslenie, čo je kľúčové práve pre tento študijný program. Zostáva len veriť, že túto rozmanitosť prístupov študenti ocenia a budú vnímať ako obohacujúci prvok študijných materiálov, ktorý im umožní hlbšie prepojiť teoretické vedomosti s praxou.
Tento učebný text je potrebné považovať za bázický prehľad súčasných teoretických poznatkov z tradičného manažmentu, ktoré sú zo strany prednášajúcich ďalej rozvíjané, aktualizované a dopĺňané o praktické príklady. Vyžaduje sa však aj proaktívny prístup zo strany študenta, aby si komplexný sumár o uvedenej problematike dotvoril aj sám, napríklad samoštúdiom z odporúčanej literatúry, ale aj multidisciplinárnym prepájaním s ďalšími vedomosťami z ostatných predmetov v rámci svojho študijného programu a vedel ich aplikovať vo svojom odbore.